Kyle laat steeds paaltjies spat in EngelandKyle Abbott. Foto: Twitter. Kyle Abbott is tans die voorste paaltjievraat in Engeland se graafskapkrieket-toernooi. Die voormalige Protea-snelbouler het reeds 58 paaltjies vir Hampshire in 13 wedstryde laat spat en hy het al vier keer vyf of meer paaltjies in ŉ kolfbeurt geneem. Hy het veral die Yorkshire-kolwers met sy naatboulwerk laat bontstaan en hy het sy boulontleding van 6/36 in die eerste beurt met 4/77 in die daaropvolgende beurt opgevolg. Abbott het in sy 11 toetse vir die Proteas 39 paaltjies teen ’n gemiddeld van 22,71 geneem, terwyl hy een van Suid-Afrika se sterre tydens die 2015-Wêreldbeker-kriekettoernooi in Australië en Nieu-Seeland was. Hy was egter destyds in die middel van die Wêreldbeker-storm vasgevang toe politici en administrateurs vóór die aanvang van die halfeindstryd-kragmeting teen Nieu-Seeland vereis het dat Vernon Philander hom in die beginelftal moet vervang. Daarbenewens het boulers soos Dale Steyn en Morné Morkel ook gereeld in die pad van sy drome om Suid-Afrika te verteenwoordig gestaan en hy het weinig speelkans gekry. In 2017 het Steyn se beserings die oorhand begin kry en Abbott het in vier agtereenvolgende toetse vir die Proteas gespeel. Hy het egter toe reeds ’n Kolpak-kontrak met Hampshire in Engeland onderteken en sy internasionale loopbaan vir Suid-Afrika was iets van die verlede. Kyle Abbott takes four wickets as @hantscricket bowl Kent out for 165 ???? Watch all the action from the #LVCountyChamp live: https://t.co/lBNsyS77Eo pic.twitter.com/etBBDRJ5tn — LV= Insurance County Championship (@CountyChamp) September 20, 2022 Amla skitter ook Hashim Amla vier volgende jaar sy 40ste verjaardag, maar die voormalige internasionale kolwer lewer tans goeie vertonings vir Surrey in die Engelse meerdaagse reeks. Die Protea-veteraan van 124 toetse het onlangs 133 lopies vir sy graafskap teen Northamptonshire aangeteken, terwyl hy onder die voorste 30 lopiemakers in die toernooi tel. Hy het in sy 13 wedstryde vir Surrey 674 lopies teen ’n gemiddeld van net meer as 42 geslaan. Hashim Amla’s 57th first-class hundred ????pic.twitter.com/kwwgR13ndF — The Cricketer (@TheCricketerMag) September 14, 2022